སྟོབས་བཅུ་

སྟོབས་བཅུ་ཞེས་པ་ནི་སངས་རྒྱས་ཀྱི་ཁྱད་པར་གྱི་ཡོན་ཏན་ཏེ། བྱང་ཆུབ་སེམས་དཔའ་རྣམས་ཀྱིས་དེའི་རྗེས་སུ་འཇུག་པའི་སྤྱོད་ཡུལ་ཡིན་པར་བསྟན། དཔྱད་གཞི་རྣམས་སུ་སྟོབས་བཅུ་དང་ལྡན་པའི་སངས་རྒྱས་ཞེས་པ་དང་། སྟོབས་བཅུ་མངའ་བའི་རྣམ་འདྲེན། སྟོབས་བཅུ་པ་སངས་རྒྱས་ཞེས་སོགས་ཀྱི་ཐ་སྙད་བེད་སྤྱོད་བྱས་པ་མཐོང་། འདི་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་སྤྱོད་ཡུལ་དང་འབྲེལ་བ་ཆེ་བར་སྣང་།
 མཚན་ཉིད། 
"གནས་དང་གནས་མ་ཡིན་པ་མཁྱེན་པའི་སྟོབས་ལ་སོགས་པ་དང་འབྲེལ་པ་ནི་སྟོབས་བཅུ་པ་སྟེ།"སློབ་དཔོན་སེངྒེ་བཟང་པོ། སྡུད་པའི་དཀའ་འགྲེལ། ཤིང་དཔར། ཤོག ༥༠ ཞེས་གསུངས།
 སྒྲ་བཤད། 
གྲངས་ཀ་བཅུ་དང་ལྡན་པའི་སྟོབས་ཀྱི་ཡོན་ཏན་ལ་བརྗོད་པ་ཡིན། སྟོབས་ཞེས་པ་ནི་ནུས་པ་དང་མཐུ་ལ་གོ་ལ། བཅུ་ནི་གྲངས་ཀ་བཅུ་ལ་གོ་བ་ཡིན།
 དབྱེ་བ། 
བྱང་ཆུབ་སེམས་དཔའི་སྤྱོད་ཡུལ།
"སྟོབ༷ས་བཅུའི༷་སྤྱོ༷ད་ཡུ༷ལ་གན༷ས་ཤིང༷་"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། ཤོག ༡༠༣bཞེས་པ་ལྟར། "སྟོབས་བཅུ་པ་སངས་རྒྱས་ཀྱི་རྗེས་སུ་འཇུག་པའི་སྤྱོད་ཡུལ་བསླབ་པ་མཆོག་ལ་གནས་པ་"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག ༥༣aཞེས་གསུངས།
"སྟོབས་བཅུ་ཐོབ་ནུས་པའི་སྤྱོད་ཡུལ་ཉམས་ཤིང་དེ་ལ་གནས་པས་ཚུལ་ཁྲིམས་ཉམས་པ་མེད་"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་གྱི་ནོར་བུ། ལྕགས་པར། ཤོག ༡༣༤ཅེས་གསུངས།
ཤེས་རབ་ཕ་རོལ་ཕྱིན་དང་འབྲེལ་བ།
"ཤེར་ཕྱིན་གང་ལས་རྣམ་འདྲེན་སྟོབས་བཅུ་དང་ལྡན་པའི་སངས་རྒྱས་འབྱུང་བར་འགྱུར་བ།"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག ༡༥b ཞེས་གསུངས་པ་ལྟར་རོ། །
ཤེར་ཕྱིན་སྤྱོད་ཡུལ།
"སྟོབས་བཅུ་རྣམ་འདྲེན་རྣམས་ཀྱི་སྤྱོད་ཡུལ་འདི་ཡིན་ཏེ།"སློབ་དཔོན་སེངྒེ་བཟང་པོ། སྡུད་པའི་དཀའ་འགྲེལ། ཤིང་དཔར། ཤོག ༧༨ ཞེས་པ་དང་། "ཤེར་ཕྱིན་གྱི་དགའ་བའི་ཚལ་ལ་བརྟེན་པའི་སྟོབས་བཅུ་མངའ་བའི་རྣམ་འདྲེན་རྣམས་ཀྱི་སྤྱོད་ད་ཡུལ་ནི་ཤེར་ཕྱིན་འདི་ཡིན་"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག ༢༧aཞེས་གསུངས།
 ལུང་བསྟན་དང་འབྲེལ་བ།
"སྟོབས་བཅུ་དང་ལྡན་པའི་སངས་རྒྱས་ཀྱིས་ལུང་བསྟན་"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་གྱི་ནོར་བུ། ལྕགས་པར། ཤོག ༨༧ཞེས་པ་དང་། "བདག་ནི་སྟོབས་བཅུ་ལྡན་པའི་སངས་རྒྱས་ཀྱིས་བྱང་ཆུབ་ཏུ་ལུང་བསྟན་"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག ༣༥bཞེས་གསུངས།
ཚུལ་ཁྲིམས་དང་འབྲེལ་བ།
"སེམས་ཅན་ཀུན་ལ་ཕན་ཕྱིར་ཏེ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ངེས་པར་འབྱུང་བའི་ཆེད་དུ་དེ་ཡང་ཡོངས་སུ་སྔོ་བར་བྱེད་ན་དེ་ནི་སྟོབས་བཅུ་ལྡན་པ་ཞེས་བྱ་བར་འབྲེལ་ཏོ། །"སློབ་དཔོན་སེངྒེ་བཟང་པོ། སྡུད་པའི་དཀའ་འགྲེལ། ཤིང་དཔར། ཤོག ༡༤༤ཞེས་གསུངས་སོ། །
ལུང་ཁུངས།